Šausminošais 3

**"Šausminošais 3"** () ir 2024. gada ASV slešera šausmu filma, kuras režisors, scenārija autors un montāžists ir Demiens Leone. Turpinājums 2022. gada filmai "Šausminošais 2" un trešā sērijas filma. Galvenās lomas tajā attēlo Deivids Hauards Torntons, Lorēna Lavera, Eliots Fallems un Samanta Skaffidi. Filmā klauns Arts kopā ar apsēsto Viktoriju Heiesu atkal vajā Sjennu Šovu un viņas tuviniekus.

Pēc iepriekšējās filmas panākumiem Demiens Leone sāka rakstīt trešās daļas scenāriju, plānojot izveidot visaptverošu stāstījumu. Režisors vēlējās veltīt Viktorijas tēlam vairāk uzmanības, jo nožēloja, ka pirmajā filmā šis personāžs nebija pietiekami labi attīstīts. Filmēšana sākās 2024. gada februārī un noslēdzās aprīlī. Kopējais budžets ir 2 miljoni ASV dolāru.

Filmas pirmizrāde notika 2024. gada 19. septembrī kinofestivālā *Fantastic Fest* Teksasā, ASV kinoteātros to sāka demonstrēt no 11. oktobra, kad to izdeva *Cineverse* un *Iconic Events Releasing*. Latvijā filmu sāka demonstrēt 2024. gada 25. oktobrī. Filma saņēma kopumā pozitīvas kritiķu atsauksmes un kļuva par kases grāvēju, nopelnot visā pasaulē 89 miljonus ASV dolāru.

## Sižets
Pēc tam, kad Sjenna Šova nocirta klaunam Artam galvu, viņa bezgalvainais ķermenis nogalināja policistu, kas ieradās notikuma vietā. Arta ķermenis dodas psihiatriskajā slimnīcā, kur Viktorija Heiesa kļuva apsēsta ar Mazās bālās meitenes garu un piedzemdējusi Artam jaunu galvu. Viņi nogalina sanitāru un medmāsu, pēc kā dodas uz pamestu māju, kur iemieg.

Pēc pieciem gadiem Sjennu izraksta no psihiatriskās slimnīcas. Viņa apmetās uz dzīvi pie savas tantes Džesas, viņas vīra Grega un māsīcas Gebijas, kura dievina Sjennu, bet nezina par viņas traģisko pagātni. Vakariņu laikā Sjenna redz savu labāko draudzeni Brūku, kuras nāvē viņa jūtas vainīga. Viņa sazinās ar savu jaunāko brāli Džonatanu, kurš tagad mācās koledžā un cenšas turpināt dzīvi pēc incidenta ar klaunu. Dažas dienas pirms Ziemassvētkiem divi ēku nojaukšanas dienesta darbinieki atrod Artu un Viktoriju, kuri uzsāk jaunu slepkavību sēriju. Arts nogalina Santaklausa atveidotāju un uzvelk viņa kostīmu. Naktī viņš ielaužas nezināmas ģimenes mājā un nogalina visus ar cirvi, bet nākamajā rītā ierodas tirdzniecības centrā, kur uzspridzina vairākus pircējus, tostarp arī bērnus. Sjenna apgalvo, ka redzēja Artu, tomēr ģimene viņai nenotic.

Sjenna satiekas ar Džonatanu universitātē, kur iepazīstas ar Džonatana istabas biedru Koulu un viņa draudzeni Miju, kura vada patiesu noziegumu podkāstu. Mija mēģina pierunāt Sjennu piedalīties intervijā par slaktiņu Mailzas apgabalā, bet saņem atteikumu. Sjenna atklāj Džonotanam, ka Arts varētu būt dzīvs un ka viņa plāno doties atrakciju parkā, lai atgūtu sava tēva zobenu, ar kura palīdzību var nogalināt Artu.

Arts ierodas universitātē un ar motorzāģi nogalina Miju un Koulu. Sjenna uzzina par slepkavībām tirdzniecības centrā un iekrīt panikā, pieprasa Džonatanam atgriezties mājās no koledžas un brīdina ģimeni, ka viņi nav drošībā. Sjenna pamostas un dzird, ka lejā Džesa un Gregs sarunājas par to, ko darīt ar viņas psihiskā stāvokļa pasliktināšanos. Sjenna ieiet ēdamistabā, bet radinieku vietā pamana Artu un Viktoriju, kas piesprauda nogalinātā Grega galvu pie sienas. Sjēna metas bēgt, bet Arts viņu aptur.

Sjennu un viņas tanti Džesu piesien pie krēsla. Viktorija rāda pārim galvu būrī, kuru ēd žurkas, un apgalvo, ka tā ir Gebija. Pēc tam Arts un Viktorija nogalina Džesu, pārgriežot viņai rīkli. Pēkšņi Arts atnes dzīvu Gebiju un Viktorija pasaka, ka būrī patiesībā ir Džonatana galva. Heiesa uzliek Sjennai uz galvas ērkšķu vainagu un mēģina pārņemt viņas ķermeni, bet meitene pretojas, jo viņas griba vēl nav salauzta. Pēc Viktorijas pieprasījuma Sjenna atver Ziemassvētku dāvanu no Gabijas, kurā ir tas pats zobens. Sjenna atbrīvojas un pārgriež Artam rīkli un nogalina Viktoriju. Grīdā atveras portāls uz elli un Gebija iekrīt tajā. Sjenna mēģina izglābt Gebiju, bet tas neizdodas un viņa iekrīt bezdibenī. Arts aizbēg pa logu, bet Sjenna apsolās atrast un izglābt Gebiju.

## Lomās

* Deivids Hauards Torntons — klauns Arts
* Lorēna Lavera — Sjenna Šova, Džonatana vecākā māsa, kas iepriekšējā filmā nocirta Artam galvu. Izrakstīta no psihiatriskās slimnīcas
** Lusiana Elisa Kinjonesa — Sjenna bērnībā
* Eliots Fallems — Džonotans Šou, Sjennas jaunākais brālis, kurš mācās koledžā un cenšas turpināt dzīvi
* Samanta Skaffidi — Viktorija Heiesa, vienīgā, kas izdzīvojusi pirmās filmas slaktiņā, kurā Arts sakropļoja viņas seju. Šajā filmā ir apsēstā un darbojas kā Arta līdzgaitniece
* Margareta Enna Florensa — Džesa Šova, Grega sieva, Gebijas māte, Sjenas un Džonatana tante
* Braiss Džonsons — Gregs Šovs, Džesas vīrs, Gebijas tēvs, Sjenas un Džonatana tēvocis
* Antonella Rousa — Gebija Šova, Džesas un Grega meita, Sjennas un Džonatana māsīca, kura dievina Sjennu
* Kriss Džeriko — sanitārs Mailzas apgabala psihiatriskajā slimnīcā
* Denjels Robaks — Santaklausa atveidotājs
* Toms Savini — sprādziena aculiecinieks
* Džeisons Patriks — Maikls Šovs, Sjennas un Džonatana tēvs, mākslinieks, kurš nomira no smadzeņu audzēja
* *[[Krsy Fox]]* — Dženifere
* Aleksa Blēra Robertsone — Mija, Koula meitene, kuru interesē patiesie noziegumi un Arta veiktais slaktiņš Mailzas apgabalā
* Meisons Mekartea — Kouls, Džonatana istabas biedrs
* Stīvens Koufilds jaunākais — policists Evanss
* Klints Hauards — Smokijs, bāra apmeklētājs
* Ennija Ledermana — *Graven Image* vadītāja
* Bredlijs Straikers — Edijs, bārmenis
* Džons Ābrahamss — Deniss

## Atsauces

## Ārējās saites